## Labora oferix en el seu portal d’ocupació més de 3.500 ofertes de treball

*** Pot accedir qualsevol persona només amb estar inscrit en el Servici Valencià d’Ocupació i Formació
* Estes ofertes actives se sumen a les 19.477 que ja han sigut difoses a través de Punt Labora al llarg de 2025**

Labora té actius, en estos moments, en el seu portal web Punt Labora, més de 3.500 llocs de treball als quals pot accedir qualsevol persona només amb estar inscrit en el Servici Valencià d’Ocupació i Formació.

Estes ofertes actives se sumen a les 19.477 que ja han sigut difoses a través de Punt Labora al llarg de 2025.

Per a poder accedir a estes ofertes, les persones han d’estar inscrites en Labora. Cal recordar que les persones que estiguen treballant poden estar també donades d’alta en el Servici Valencià d’Ocupació i Formació per a millorar la seua situació laboral.

Una vegada inscrites, per a accedir a les ofertes de Punt Labora, només cal identificar-se amb el DNI/NIE i la contrasenya. Posteriorment, les persones interessades poden buscar per paraules clau segons l’àmbit laboral o triar la província si no tenen tan definit el lloc de treball.

Cada oferta disposa d’un codi de referència que permet poder consultar en el seu Espai Labora en cas de dubte demanant cita. Si és procedent, la persona sol·licitant podrà indicar si li interessa i començar el procés de candidatura.

Les empreses de la Comunitat són les que posen les ofertes en el portal de Labora, per a la qual cosa sempre estan assistides per professionals de Labora, que són els que fan la selecció entre els candidats que complisquen els requisits demanats per les empreses.

En este sentit, és molt important que les persones tinguen la seua sol·licitud d’ocupació actualitzada, amb totes les dades de contacte, així com la formació i l’experiència al dia. Este procés es realitza en Labora a través de l’autoentrevista.

**Treballar a Europa**

Un altre dels servicis que oferix Labora és el de les ofertes d’ocupació en l’àmbit europeu. La xarxa EURES es convertix en un servici que s’ha demostrat especialment útil per a aquelles persones que volen desenrotllar un projecte de mobilitat a Europa.

Fecha: 18/08/2025